[{"text_idx": "#000000", "text": "Araitz Lasa: \"Dantza garaikideak gero eta gorputz anitzagoak hartzen ditu barnean\""}, {"text_idx": "#000001", "text": "Maiatzaren 27an, zapatuan, Mare\u0301e Basse-Itsasbehera proiektuaren estreinaldian parte hartuko du Araitz Lasa dantzariak (Algorta, 1999) obraren sortzailea den Eric Surmenianen kontrabaxu-joleagaz batera. Nahiz eta orain arte obraren hainbat aurkezpen egin dituzten, hilabete bukaeran izango da piezaren emanaldi handia, Muxikebarri aretoan. Horregatik, Araitz Lasa algortarragaz elkartu gara obra horretan parte hartzeak nola sentiarazten duen jakiteko, baita bere ibilbide profesionalaren berri izateko ere."}, {"text_idx": "#000002", "text": "Nire gorputza mugitzeko modu bat izateaz gain, nire burua toki batean edota momentu batean kokatzeko era bat da ere; mundua ikusteko forma ezberdin bat dela esango nuke. Dantzak erakutsi dit agertoki edota estudio batean egoten, baita ulertzen ere jendeak zelan adierazten dituen emozio ezberdinak bere keinuen bidez. Horrez gain, dantza ideiak adierazteko tresna bat da niretzako, ez soilik oholtza gainean, baizik eta nire bizitzako beste alderdi batzuetan ere."}, {"text_idx": "#000006", "text": "Nahiz eta Eric den piezaren sortzailea, obra oso nirea ere sentitzen dut. Izan ere, Eric-en unibertsoaren barruan nire dantza nahi dudan moduan adierazteko askatasuna izan dut, emanaldia nire ekarpenekin ere eraikiz. Horregatik, oso esperientzia polita izan da. Egia da ez dugula batera lan egiteko denbora askorik izan ni orain arte Valentzian eta Madrilen ibili naizelako lanean. Hala ere, errez koordinatu gara eta oso ondo konektatu dugu. Bestalde, momentuz oso harrera ona izaten ari dute aurkezpen emanaldiek, beraz, pozik nago emaitzarekin."}, {"text_idx": "#000008", "text": "Lan duin bat aurkitzea da erronkarik handiena. Eta oraindik ere horretan nabil lanean. Dantzariok beharbada erreferente moduan ditugu Alemania edota Suitza bezalako herrialdeak bertako artistek lan-baldintza onetan egiten dutelako lan. Momentu honetan Madrileko kontserbatorioan ikasten nago, eta, nahiz eta hiri handia izan eta jende gehiago bizi, ez dut uste bertan Euskal Herrian baino aukera gehiagorik dauden. Madrilen, hemen bezala, oso proiektu txikietan aritzea da errazena."}, {"text_idx": "#000010", "text": "Zeharkako txirula jotzea eskatu zidaten aurreko urtean Valentzian egin nuen koreografia batean. Txirula jo behar nuen dantza egiten nuen bitartean eta hori izan da egun egin dudan gauzarik bereziena. Asko gustatu zitzaidan bi elementu horiek nahastea, beraz, aurrerago ere horrelako gauza gehiago egin nahi ditut."}, {"text_idx": "#000011", "text": "Dantza estiloei dagokionez, esango nuke dantza garaikidearekin sentitzen naizela erosoen. Hala ere, egia da estilo klasikoa ere oso gustuko dudala. Baina azken hori entrenamendu moduan hartzen dut. Ez naiz aterako agertoki batera dantza klasikoa dantzatzera, baina garaikidearen eskutik doanez, asko laguntzen dit ideia berriak garatzeko tresna gisa."}, {"text_idx": "#000012", "text": "Dantzaria izanda, ohituta zaude ispiluaren aurrean egotera uneoro zure irudia begiratzen. Harreman ona duzu zure gorputzagaz? Dantza munduan, sentitzen duzu itxura fisikoarekiko presioa dagoela?"}]